| Airija
 |
| --- |
| Airijos herbas |
| Šis straipsnis yra serijosAirijos politinė sistemair vyriausybėdalis |
| 
Konstitucija
* + Konstitucija

 |
| 
Vyriausybė
* + Prezidentas (sąrašas)
	+ Michael D. Higgins
	+ Ministras Pirmininkas (sąrašas)
	+ Leo Varadkar

 |
| 
Parlamentas
* + Irachtas
	+ Atstovų rūmai · Senatas

 |
| 
Adm. suskirstymas
* + Grafystės

 |
| 
Užsienio politika
* + Tarptautiniai santykiai

 |
| Ž • A • R |

Leo Varadkaras – dabartinis Airijos ministras pirmininkas
**Airijos ministras pirmininkas** (air. *Taoiseach*) – Airijos vyriausybės vadovas. Airijos ministrą pirmininką iškelia Irachto Atstovų rūmai (air. *Dáil Éireann*), o paskiria šalies prezidentas. Jei ministras pirmininkas praranda didžiąją dalį parlamento palaikymo, jis privalo atsistatydinti.

Žodis *taoiseach* airių kalboje reiškia „vyriausiasis" arba „lyderis" ir nuo 1937 m. yra vartojamas Airijos konstitucijoje kaip „vyriausybės vadovas arba ministras pirmininkas".

Dabartinis Airijos ministras pirmininkas yra Leo Varadkaras, kuris pareigas pradėjo eiti 2022 m. gruodžio 17 d. po suplanuotos rotacijos pagal Fianna Fáil, Fine Gael ir Žaliųjų partijos koalicinį susitarimą. Mihalis Martinas ėjo šias pareigas nuo 2020 m. birželio mėn. iki 2022 m. gruodžio mėn.

Apžvalga
--------

Pagal Airijos konstituciją Airijos ministro pirmininko kandidatūra iškeliama Atstovų rūmų balsų dauguma. Tada jį oficialiai skiria šalies prezidentas. Pagal įstatymą prezidentas privalo paskirti tą kandidatą, kurį pasiūlo Atstovų rūmai, ir neturi galimybės atmesti kandidatūros. Dėl šios priežasties neoficialiai yra laikoma, jog ministrą pirmininką „išrenka" Atstovų rūmai.

Jei ministras pirmininkas praranda daugumos parlamentarų palaikymą, jis nėra automatiškai nušalinamas nuo pareigų. Vietoj to, jis yra priverstas atsistatydinti, arba turi įtikinti prezidentą, jog šis turėtų paleisti Atstovų rūmus. Jei prezidentas atsisako paleisti parlamentą, ministras pirmininkas privalo atsistatydinti. Ministras pirmininkas gali prarasti Atstovų rūmų palaikymą, kuomet yra surengiamas pasitikėjimo votumas ir jo metu dauguma parlamentarų balsuoja prieš premjerą. Ministrui pirmininkui atsistatydinus, jis toliau eina savo pareigas iki tol, kol yra išrenkamas naujas ministras pirmininkas.

Airijos ministras pirmininkas paskiria likusius Airijos vyriausybės narius, kuriuos, Atstovų rūmų sutikimu, skiria šalies prezidentas. Ministras pirmininkas turi įgaliojimą patarti šalies prezidentui paleisti ministrų kabinetą. Pagal susitarimą, prezidentas turi laikytis šio patarimo. Taip pat ministras pirmininkas yra atsakingas už vienuolikos Irachto Senato (air. *Seanad Éireann*) narių skyrimą.

Taip pat Airijoje yra įsteigtas Airijos ministro pirmininko departamentas (air. *Roinn an Taoisigh*, angl. *Department of the Taoiseach*), kuris palaiko ir pataria ministrui pirmininkui įvairiais klausimais.

### Atlyginimas

Nuo 2013 m. metinis Airijos ministro pirmininko atlyginimas yra 185 350 eurų. Endai Keniui pradėjus eiti pareigas, jo atlyginimas buvo sumažintas nuo 214 187 eurų per metus iki 200 000 eurų per metus, o vėliau, pagal Hadingtono susitarimą, sumažintas iki 185 350 eurų per metus.

2007 m. buvo iškeltas siūlymas ministro pirmininko metinį atlyginimą pakelti 38 000 eurų. Jis buvo atidėtas, kuomet ministru pirmininku tapo Brajanas Kouenas. 2008 m. spalio mėnesį vyriausybė paskelbė, kad visų ministrų, įskaitant ir ministrą pirmininką, atlyginimai turėtų būti sumažinti 10 %. Ministrui pirmininkui taip pat yra skiriamas papildomas 118 981 euras metinių išlaidų.

### Rezidencija

Airijos ministras pirmininkas neturi oficialios rezidencijos. 2008 m. pasirodė pranešimų, kad buvęs „Steward‘s Lodge" pastatas šalia Finikso parko Dubline taps oficialia Airijos ministro pirmininko rezidencija. Vis dėlto, vyriausybė kalbų nepatvirtino ir jokių veiksmų nebuvo imtasi. Namą 1999 m. valstybė įsigijo už 29,2 mln. eurų, o 2005 m. jį renovavo už beveik 600 000 eurų. Tuometinis ministras pirmininkas Bertis Ehernas nesinaudojo juo kaip rezidencija, tačiau jo įpėdinis Brajanas Kouenas juo, kaip rezidencija, naudojosi retkarčiais.

Istorija
--------

### Kilmė ir etimologija

Žodis *taoiseach* yra kilęs iš senosios airių kalbos. Nors *taoiseach* Airijos konstitucijoje yra apibūdinamas kaip „vyriausybės vadovas arba ministras pirmininkas", tiesioginis jo vertimas yra *vyriausiasis* arba *lyderis*. Nors tuometinis Airijos ministras pirmininkas Eimanas de Valera, kuris 1937 m. pasiūlė šalies ministrą pirmininką vadinti *taoiseach*, nebuvo nei fašistas, nei diktatorius, buvo pastebėta, kad žodžio *taoiseach* reikšmė *lyderis* yra šiek tiek panaši į to meto fašistų diktatorių (*Führer* (Hitleris), *Duce* (Musolinis) ir *Caudillo* (Frankas)) vardus.

### Diskusija dėl titulo

1937 m. kai Airijos Atstovų rūmuose buvo svarstomas Airijos konstitucijos projektas, politikas Frenkas Makdermotas pasiūlė pataisą, kuria buvo siūloma angliškame konstitucijos tekste pakeisti žodį „taoiseach" į „ministras pirmininkas" (angl. *Prime Minister*). Jo siūlymu, „taoiseach" turėjo būti paliktas airiškame konstitucijos tekste. F. Makdermotas pastebėjo:

Man atrodo, kad bandymas įtraukti tokį žodį kaip „Taoiseach" į anglų kalbą yra paprasčiausia fantazija. Jį neteisingai ištars 99 procentai žmonių. Aš pats jau įsitikinau, kad šį žodį ištarti teisingai yra labai sunku. Atsižvelgiant į tai, net siekiant išlaikyti airių kalbos orumą, būtų protingiau kalbant angliškai, kad mums būtų leidžiama minėtą džentelmeną vadinti ministru pirmininku... Tai tik dar vienas pavyzdys to, kokie dalykai čia yra daromi siekiant atitolinti žmones iš Šiaurės. Jokia nauda nebus pasiekta iš to, kad mes būsime priversti, kalbėdami angliškai, kreiptis į An Taoiseach, o ne į Ministrą pirmininką.
E. de Valera, kuris pasiūlė ministrą pirmininką vadinti *taoiseach*, pasakė, kad nepalaikys siūlomo keitimo ir nesutiks, kad žodis būtų pakeistas. Vis dėlto, pataisa buvo atmesta balsų dauguma.

### Dabartinis ministro pirmininko kabinetas

Airijos ministro pirmininko departamento pastatas Dubline
Šiuolaikinės Airijos ministro pirmininko pareigos buvo nustatytos 1937 m. Airijos konstitucijoje ir pakeitė 1922–1937 m. buvusias Laisvosios Airijos valstybės Vykdomosios tarybos prezidento pareigas. Šiuo metu yra laikoma, jog Airijos ministras pirmininkas yra svarbiausias valstybės pareigūnas.

Airijos ministro pirmininko ir Vykdomosios tarybos prezidento pozicijos skyrėsi tam tikrais aspektais. Pagal Laisvosios Airijos valstybės konstituciją pastarasis turėjo žymiai mažiau galios ir iš esmės buvo tik Vykdomosios tarybos pirmininkas. Pavyzdžiui, Vykdomosios tarybos prezidentas negalėjo iš pareigų atleisti nė vieno iš ministrų. Vietoj to, norint nušalinti tarybos narį, Vykdomoji taryba turėjo būti išformuota ir suformuota iš naujo. Vykdomosios tarybos prezidentas taip pat neturėjo teisės patarti šalies generalgubernatoriui paleisti Atstovų rūmus – tai galėjo padaryti tik Vykdomoji taryba.

Dabartinis Airijos ministras pirmininkas vaidina kur kas galingesnį vaidmenį. Ministras pirmininkas turi įgaliojimą patarti šalies prezidentui paleisti ministrų kabinetą arba parlamentą. Pagal susitarimą, prezidentas turi laikytis šio patarimo. Pagal konstituciją ministras pirmininkas yra vyriausiasis šalies pareigūnas.

Istoriškai, kai vyriausybę sudaro kelių partijų koalicija, ministru paskiriamas didžiausios partijos parlamente vadovas. Vienintelė išimtis buvo tuomet, kai ministru pirmininku tapo Džonas A. Kostelo, kuris nebuvo savo partijos vadovu, bet sutiko tapti ministru pirmininku, nes kitos koalicijoje buvusios partijos nepritarė tuometinio Fine Gael vadovo Ričardo Malkahio kandidatūrai.

Airijos ministrai pirmininkai
-----------------------------

Prieš įsigaliojant 1937 m. konstitucijai, vyriausybės vadovas buvo vadinamas Vykdomosios tarybos prezidentu. Pirmasis Vykdomosios tarybos prezidentas buvo V. T. Kosgreivas iš Cumann na nGaedheal partijos, pareigas ėjęs nuo 1922–1932 m. Antrasis – Eimanas de Valera iš Fianna Fáil partijos, pareigas ėjęs 1932–1937 m. Pagal susitarimą ministrai pirmininkai pradedami skaičiuoti nuo V. T. Kosgreivo. Pavyzdžiui, dabartinis ministras pirmininkas Mihalis Martinas yra laikomas 15-tuoju, o ne 14-tuoju Airijos ministru pirmininku.

|  |
| --- |
| Vykdomosios tarybos prezidentas |
| # | Portretas | Vardas(Gimimo-mirties metai) | Kadencija | Politinė partija | Viceprezidentas |
| 1 |  | **W. T. Cosgrave**(1880–1965 m.) | 1922 m. gruodžio 6 d. | 1932 m. kovo 9 d. | Cumann na nGaedheal |  | Kevin O'Higgins |
| Ernest Blythe |
| 2 |  | **Éamon de Valera**(1882–1975 m.) | 1932 m. kovo 9 d. | 1937 m. gruodžio 29 d. | Fianna Fáil |  | Seán T. O'Kelly |
| Airijos ministras pirmininkas |
| # | Portretas | Vardas(Gimimo-mirties metai) | Kadencija | Politinė partija | Pavaduotojas |
| (2) |  | **Éamon de Valera**(1882–1975 m.) | 1937 m. gruodžio 29 d. | 1948 m. vasario 18 d. | Fianna Fáil |  | Seán T. O'Kelly |
|  | Seán Lemass |
| 3 |  | **John A. Costello**(1891–1976 m.) | 1948 m. vasario 18 d. | 1951 m. birželio 13 d. | Fine Gael |  | William Norton |
| (2) |  | **Éamon de Valera**(1882–1975 m.) | 1951 m. birželio 13 d. | 1954 m. birželio 2 d. | Fianna Fáil |  | Seán Lemass |
| (3) |  | **John A. Costello**(1891–1976 m.) | 1954 m. birželio 2 d. | 1957 m. kovo 20 d. | Fine Gael |  | William Norton |
| (2) |  | **Éamon de Valera**(1882–1975 m.) | 1957 m. kovo 20 d. | 1959 m. birželio 23 d. | Fianna Fáil |  | Seán Lemass |
| 4 |  | **Seán Lemass**(1899–1971 m.) | 1959 m. birželio 23 d. | 1966 m. lapkričio 10 d. | Fianna Fáil |  | Seán MacEntee |
|  | Frank Aiken |
| 5 |  | **Jack Lynch**(1917–1999 m.) | 1966 m. lapkričio 10 d. | 1973 m. kovo 14 d. | Fianna Fáil |  |
|  | Erskine Hamilton Childers |
| 6 |  | **Liam Cosgrave**(1920–2017 m.) | 1973 m. kovo 14 d. | 1977 m. liepos 5 d. | Fine Gael |  | Brendan Corish |
| (5) |  | **Jack Lynch**(1917–1999 m.) | 1977 m. liepos 5 d. | 1979 m. gruodžio 11 d. | Fianna Fáil |  | George Colley |
| 7 |  | **Charles Haughey**(1925–2006 m.) | 1979 m. gruodžio 11 d. | 1981 m. birželio 30 d. | Fianna Fáil |
| 8 |  | **Garret FitzGerald**(1926–2011 m.) | 1981 m. birželio 30 d. | 1982 m. kovo 9 d. | Fine Gael |  | Michael O’Leary |
| (7) |  | **Charles Haughey**(1925–2006 m.) | 1982 m. kovo 9 d. | 1982 m. gruodžio 14 d. | Fianna Fáil |  | Ray MacSharry |
| (8) |  | **Garret FitzGerald**(1926–2011 m.) | 1982 m. gruodžio 14 d. | 1987 m. kovo 10 d. | Fine Gael |  | Dick Spring |
|  | Peter Barry |
| (7) |  | **Charles Haughey**(1925–2006 m.) | 1987 m. kovo 10 d. | 1992 m. vasario 11 d. | Fianna Fáil |  | Brian Lenihan |
|  | John Wilson |
| 9 |  | **Albert Reynolds**(1932–2014 m.) | 1992 m. vasario 11 d. | 1994 m. gruodžio 15 d. | Fianna Fáil |  |
|  | Dick Spring |
|  | Bertie Ahern |
| 10 |  | **John Bruton**(gimė 1947 m.) | 1994 m. gruodžio 15 d. | 1997 m. birželio 26 d. | Fine Gael |  | Dick Spring |
| 11 |  | **Bertie Ahern**(gimė 1951 m.) | 1997 m. birželio 26 d. | 2008 m. gegužės 7 d. | Fianna Fáil |  | Mary Harney |
| Michael McDowell |
|  | Brian Cowen |
| 12 |  | **Brian Cowen**(gimė 1960 m.) | 2008 m. gegužės 7 d. | 2011 m. kovo 9 d. | Fianna Fáil |  | Mary Coughlan |
| 13 |  | **Enda Kenny**(gimė 1951 m.) | 2011 m. kovo 9 d. | 2017 m. birželio 14 d. | Fine Gael |  | Eamon Gilmore |
|  | Joan Burton |
|  | Frances Fitzgerald |
| 14 |  | **Leo Varadkar**(gimė 1979 m.) | 2017 m. birželio 14 d. | 2020 m. birželio 27 d. | Fine Gael |
| Simon Coveney |
| 15 |  | **Micheál Martin**(gimė 1960 m.) | 2020 m. birželio 27 d. | 2022 m. gruodžio 17 d. | Fianna Fáil |  | Leo Varadkar |
| (14) |  | **Leo Varadkar**(gimė 1979 m.) | 2022 m. gruodžio 17 d. | *Dabartinis* | Fine Gael |  | Micheál Martin |

Šaltiniai
---------

1. 1 2 3  „Constitution of Ireland" (PDF). 2018 m. gruodžio mėn. Nuoroda tikrinta 2019-12-01.
2. ↑  Hallahan, Fergal; Sheeran, Robin (2022-12-17). „Leo Varadkar becomes taoiseach as Micheál Martin steps down". *BBC News*. Nuoroda tikrinta 2023-01-02.
3. 1 2  Hurley, Sandra (2020-06-27). „Micheál Martin becomes Taoiseach in historic coalition". *RTE*. Nuoroda tikrinta 2020-08-10.
4. ↑  „The Taoiseach, Ministers and every TD are having their pay cut today". *TheJournal.ie*. 2013-07-04. Nuoroda tikrinta 2020-08-11.
5. ↑  „Taoiseach to receive €38k pay rise". RTÉ News. 2007-10-25.
6. ↑  „Sharp exchanges in Dáil over Budget". RTÉ News. 2008-10-15. Nuoroda tikrinta 2020-08-11.
7. ↑  „Opulent Phoenix Park lodge is set to become 'Fortress Cowen'". *Irish Independent*. 2008-05-18. Nuoroda tikrinta 2020-08-11.
8. ↑  „Cowen questioned on use of Farmleigh". *The Irish Times*. 2009-01-29. Suarchyvuotas originalas 2010-11-18. Nuoroda tikrinta 2020-08-12.
9. ↑  „Youth Zone School Pack" (PDF). *taoiseach.gov.ie*. Suarchyvuotas originalas (PDF) 2007-12-02. Nuoroda tikrinta 2020-08-13.
10. ↑  John-Paul McCarthy (2010-01-10). „WT became the most ruthless of them all". *Irish Independent*. Nuoroda tikrinta 2020-08-13. „While Taoiseach itself carried with it some initially unpleasant assonances with Caudillo, Fuhrer and Duce, all but one of the 12 men who wielded the prime ministerial sceptre have managed to keep their megalomaniacal tendencies in check."
11. ↑  Martin Quigley, Jr (1944). *Great Gaels: Ireland at Peace in a World at War*. p. 18. „Eamon de Valera is An Taoiseach or "boss Gael." That title goes considerably beyond the English "prime minister" or the American "president." It is the Gaelic equivalent of the German "Fuehrer," the Italian "Duce" and the Spanish "Caudillo."
12. ↑  *Administration – Volume 18*. Institute of Public Administration (Ireland). 1970. p. 153. „... and let alone the names of the Prime Minister (the Taoiseach, a word that is related to Duce, Fuhrer, and Caudillo) (translated from the original Irish: ... agus fiú amháin ainmeacha an Phríomh-Aire (An Taoiseach, focal go bhfuil gaol aige le Duce, Fuhrer, agus Caudillo)"
13. ↑  Frank Mr. MacDermot of the Centre Party – Bunreacht na hÉireann (Dréacht)—Coiste (Ath-thógaint) – Wednesday, 26 May 1937; Dáil Éireann Debate Vol. 67 No. 9.
14. ↑  – Bunreacht na hÉireann (Dréacht)—Coiste (Ath-thógaint) – Wednesday, 26 May 1937; Dáil Éireann Debate Vol. 67 No. 9 Archyvuota kopija 2014-11-22 iš Archive.is projekto.
15. ↑  „Former Taoisigh". *Department of the Taoiseach*. Suarchyvuotas originalas 2011-07-17. Nuoroda tikrinta 2020-08-14.
16. ↑  „Coughlan new Tánaiste in Cowen Cabinet". *The Irish Times*. 2008-05-17. Nuoroda tikrinta 2020-08-14.
17. ↑  „Kenny's farewell: 'This has never been about me'". RTÉ News. 2017-06-13. Nuoroda tikrinta 2020-08-14.
18. ↑  Lord, Miriam (2017-06-08). „Taoiseach-in-waiting meets man waiting to be taoiseach". *The Irish Times*. Nuoroda tikrinta 2020-08-14.


|  |  |
| --- | --- |
|  | Šis straipsnis yra tapęs savaitės straipsniu. |